DA Den Europæiske Unions Tidende C 27/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 27/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUME

RÅDETS FORORDNING (EF) Nr. 510/2006

»FOURME DE MONTBRISON«

EF-Nr.: FR-PDO-0005-0542-30.03.2006

BOB ( X ) BGB ( )

Dette resumé indeholder de vigtigste oplysninger fra varespecifikationen til information.

1. Medlemsstatens ansvarlige myndighed:

Navn: Institut National de l’Origine et de la Qualité Adresse: 51 rue d’Anjou 75008 Paris FRANCE Tlf. +33 153898000 Fax +33 153898060 E-mail: info@inao.gouv.fr

2. Sammenslutning:

Navn: Syndicat de la Fourme de Montbrison AOC Adresse: 11 boulevard de la Préfecture 42600 Montbrison FRANCE Tlf. +33 477589130 Fax +33 477589130 E-mail: fourme-montbrison@wanadoo.fr Sammensætning: Producent/forarbejdningsvirksomhed ( X ) Andre ( X ) Mælkeindsamlere

3. Produktets art:

Kategori 1.3 — Oste

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Fourme de Montbrison«

4.2. Beskrivelse:

»Fourme de Montbrison« er en ost, der fremstilles med komælk tilsat løbe. Den er cylinderformet med en højde på mellem 17 cm og 21 cm, en diameter på mellem 11,5 cm og 14,5 cm og en vægt på mellem 2,1 kg og 2,7 kg. Osten er en ikkepresset, ikkekogt fermenteret blåskimmelost, der saltes ved tilsætning af salt til ostemassen, når den fyldes i formene.

Skorpen er tør, dunet og orangefarvet og kan have hvide, gule og røde pletter af skimmel. Ostemassen, der er cremefarvet, har få huller og en lyseblå marmorering. At der er få huller og kun lidt blåskimmel gør, at osten er forholdsvis mild i smagen.

Fedtindholdet i tørstof er på mindst 52 g af 100 g ost efter fuldstændig tørring, indholdet af tørstof skal være på mindst 52 g af 100 g modnet ost.

4.3. Geografisk område:

Det geografiske område dækker bjergene i Forez, der afgrænses til øst og vest af de to gravsænkninger Forez-sletten og Ambert-fordybningen. Området består af 33 kommuner i departementerne Loire og Puy de Dôme.

Departementet Loire: kommunerne Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Ecotay-l'Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-de-Rochefort, Saint-Priest-la-Vêtre, Saint-Romain-d'Urfé, Les Salles, Sauvain, La Valla og Verrières-en-Forez.

Departementet Puy-de-Dôme: kommunerne Brugeron, Job, Saint-Anthème, Saint-Pierre-la-Bourlhonne og Valcivières.

Mælkeproduktion og fremstilling, modning og opbevaring af osten indtil 32 dage fra tilsætning af løben skal finde sted inden for det geografiske område.

4.4. Bevis for oprindelse:

Enhver operatør, der helt eller delvist er aktiv i produktion, indsamling, fremstilling og modning af osten »Fourme de Montbrison«, skal deponere en identifikationserklæring hos sammenslutningen.

Alle operatører skal stille til rådighed for de kompetente myndigheder alle registre eller andre tilsvarende dokumenter, der er nødvendige, for at de kompetente myndigheder kan kontrollere oprindelsen, kvaliteten og mælke- og ostefremstillingsforholdene, og navnlig en dagbog over ind- og udgange af mælk og oste eller et andet tilsvarende regnskabsdokument.

Forvalterne af modningskældrene skal med specifikke registre eller andre tilsvarende dokumenter holde regnskab over tilførsler og fraførsler, og disse skal navnlig indeholde følgende oplysninger: dato for tilsætning af blåskimmel, antal oste og angivelse af partiet samt dato for fraførsel fra kælderen eller tørrerummet efter modning.

Som led i kontrollen med egenskaberne ved produktet med oprindelsesbetegnelse foretages der en analytisk og organoleptisk undersøgelse, som sikrer, at osten opfylder kravene til kvalitet og særpræg.

4.5. Fremstillingsmetode:

Mælkeproduktion og fremstilling, modning og opbevaring af osten, indtil der er gået 32 dage fra tilsætning af løben, skal finde sted inden for det geografiske område.

Igennem hele året består malkekøernes grundfoder af foder fra det geografiske område for betegnelsen. Græs fra græsning, tørret eller fortørret græs, eller græs som ensilage er grundlaget for foderet. Hvis der er græs på engene, og vejrforholdene tillader græsning, er græsning obligatorisk.

Efter tilsætning af løbe deles ostemassen i terninger med sider på omkring 0,5 cm til 1 m. Blandingen af ostemasse og valle omrøres flere gange med pauser mellem omrøringerne.

Derefter afdryppes ostemassen, før den sættes til at hvile, hvor den udsættes for et mindre pres. Derefter skæres den i stykker, saltes og fyldes på forme.

Efter ostene er afdryppede, tages de ud af formene, saltes let udvendigt og sættes på hylder af nåletræ, hvor de hviler i mindst 6 dage. Rumtemperaturen skal være på mellem 18 °C og 22 °C.

Ostene stikkes fra 10 dage efter, at løben er tilsat osten. Derefter modnes osten i mindst femten dage i modningskælder eller tørrerum, hvor temperaturen skal være på mellem 6 °C og 12 °C. Herefter opbevares ostene i et rum, hvor temperaturen skal være på mellem 2 °C og 6 °C, indtil der er gået 32 dage efter dagen for tilsætning af løbe.

Ved gårdproduktion anvendes til fremstilling af osten rå sødmælk, hvor indholdet af proteiner og fedt ikke er normaliseret.

4.6. Tilknytning:

Siden middelalderen er »fourme«-osten blevet fremstillet i området Haut-Forez, og det var praksis indtil anden verdenskrig, at bedrifterne både varetog landbrug og opdræt. Produktionen af »fourme«-ostene, der på denne tid udelukkende blev varetaget på gårdene, fandt sted i de lokaltypiske hytter — de såkaldte »jasseries« — der svarer til alpehytterne og sæterhytterne i Auvergne. Med tiden blev der bygget et stort antal »jasseries« på både de østlige og vestlige skråninger i Forez-bjergene. Navnet på produktet stammer fra et marked på den ene bjergskråning — Montbrison i departementet Loire — mens det vigtigste marked på den anden side lå i Ambert i departementet Puy de Dôme og har givet navn til osten »Fourme d'Ambert«.

Det geografiske område for produktet dækker de højest beliggende dele af Forez-bjergene og enkelte kommuner på bjergenes østside, hvor navnet i lang tid er blevet anvendt. Dette område befinder sig på et granitholdigt grundfjeld, der kun i ringe grad blev omformet under istiden, mens de ydre områder af bjergene og dalene blev stærkt modificeret af ismasserne. Den årlige nedbørsmængde et ret betydelig (over 1 000 mm om året i gennemsnit).

Klimaet påvirkes både af havet og af fastlandet. Den årlige gennemsnitstemperatur er relativ lav, under 10 °C og hyppigt under 5 °C.

De forskellige registrerede plantearter afhænger af de lokale forhold og tidligere og nuværende opdrætsformer.

I produktionen af »Fourme de Montbrison« udnyttes vegetationen på Forez-bjergene. Græsning er obligatorisk, når forholdene tillader det, foderet er baseret på græs, og ensilagemajs kan kun anvendes i begrænset mængde.

Det særlige ved osten »Fourme de Montbrison« er, at den forafdryppes, at ostemassen findeles og saltes, og at ostene lagres på hylder.

Størrelsen af ostekornene, saltningen af ostemassen og afdrypning på træhylderne er kendetegnene for denne meget traditionelle produktionsmetode, der giver produktet dets særlige egenskaber. De særlige kendetegn er de få huller, den begrænsede udvikling af blåskimmelbakterierne, skorpens orange farve og den milde smag.

4.7. Kontrolorgan:

Navn: I.N.A.O. Adresse: 51 rue d’Anjou 75008 Paris FRANCE Tlf. +33 153898000 Fax +33 142255797 E-mail: info@inao.gouv.fr

Navn: D.G.C.C.R.F. Adresse: 59 Bd V. Auriol 75703 Paris Cedex 13 FRANCE Tlf. +33 144871717 Fax +33 144973037

4.8. Mærkning:

Ud over den mærkning, der er obligatorisk for alle oste, skal oste, der er omfattet af den beskyttede oprindelsesbetegnelse »Fourme de Montbrison«, indeholde denne betegnelse med bogstaver, der har en størrelse på mindst to tredjedele af de største bogstaver eller tegn på etiketten.

Mærkningerne af oste, der er omfattet af en beskyttet oprindelsesbetegnelse, skal indeholde påskriften »Appellation d'Origine Contrôlée«.

Det er forbudt at hæfte andre udtryk end specifikke varemærker direkte på navnet på den kontrollerede oprindelsesbetegnelse.